b'\n_START_ARTICLE_\nMicroquasar\n_START_PARAGRAPH_\nUn microquasar, versiunea mai mic\xc4\x83 a unui quasar, este o regiune compact\xc4\x83 ce \xc3\xaenconjoar\xc4\x83 o gaur\xc4\x83 neagr\xc4\x83 cu o mas\xc4\x83 de c\xc3\xa2teva ori mai mare dec\xc3\xa2t cea a soarelui nostru \xc8\x99i a stelei sale companioane. Materia atras\xc4\x83 de steaua companioan\xc4\x83 formeaz\xc4\x83 un disc de acre\xc8\x9bie \xc3\xaen jurul g\xc4\x83urii negre. Acest disc de acre\xc8\x9bie poate deveni at\xc3\xa2t de fierbinte, din cauza frec\xc4\x83rii, \xc3\xaenc\xc3\xa2t s\xc4\x83 \xc3\xaenceap\xc4\x83 s\xc4\x83 emit\xc4\x83 raze X. Discul proiecteaz\xc4\x83 \xc8\x99i fluxuri \xc3\xaenguste sau \xe2\x80\x9ejeturi\xe2\x80\x9d de particule subatomice la vitez\xc4\x83 apropiat\xc4\x83 de a luminii, gener\xc3\xa2nd o emisie puternic\xc4\x83 de unde radio.\n_START_SECTION_\nGeneralit\xc4\x83\xc8\x9bi\n_START_PARAGRAPH_\nPrimul microquasar, SS 433, a fost descoperit \xc3\xaen 1979. Acesta a fost considerat a fi cel mai exotic caz p\xc3\xa2n\xc4\x83 c\xc3\xa2nd \xc3\xaen 1994 au fost descoperite obiecte similare, cum ar fi GRS 1915+105. _NEWLINE_\xc3\x8en unele cazuri, noduri de plasm\xc4\x83 mai luminoas\xc4\x83 din jeturi par s\xc4\x83 c\xc4\x83l\xc4\x83toreasc\xc4\x83 mai repede dec\xc3\xa2t viteza luminii, o iluzie optic\xc4\x83 numit\xc4\x83 mi\xc8\x99care superluminic\xc4\x83, cauzat\xc4\x83 de faptul c\xc4\x83 particulele de vitez\xc4\x83 subluminic\xc4\x83 sunt proiectate la un unghi mic fa\xc8\x9b\xc4\x83 de observator._NEWLINE_Premiul Bruno Rossi al Societ\xc4\x83\xc8\x9bii Astronomice Americane pe 1996 a fost acordat lui Felix Mirabel \xc8\x99i lui Luis Rodriguez pentru descoperirea mi\xc8\x99c\xc4\x83rii superluminice a nodurilor radio \xc3\xaen GRS 1915+105, precum \xc8\x99i pentru descoperirea jeturilor radio cu dou\xc4\x83 sensuri din sursele galactice 1E1740.7-2942 \xc8\x99i GRS 1758-258. _NEWLINE_Datorit\xc4\x83 dimensiunilor mai mici ale microquasarilor, multe dintre efecte sunt scalate diferit fa\xc8\x9b\xc4\x83 de quasarii normali. \xc3\x8en quasari, temperatura medie a discului de acre\xc8\x9bie este de c\xc3\xa2teva mii de grade, \xc3\xaen timp ce \xc3\xaentr-un microquasar temperatura medie este de c\xc3\xa2teva milioane de grade. Dimensiunea medie a discului de acre\xc8\x9bie al unui quasar este de 1.000.000.000\xc2\xa0km\xc2\xb2, \xc3\xaen timp ce la microquasari m\xc4\x83rimea medie este de numai 1.000\xc2\xa0km\xc2\xb2. Quasarii pot proiecta jeturi de p\xc3\xa2n\xc4\x83 la c\xc3\xa2teva milioane de ani lumin\xc4\x83, \xc3\xaen timp ce microquasarii le pot proiecta doar la c\xc3\xa2\xc8\x9biva ani lumin\xc4\x83; totu\xc8\x99i, \xe2\x80\x9enodurile\xe2\x80\x9d din jeturile unui microquasar pot prezenta o mi\xc8\x99care proprie (mi\xc8\x99care unghiular\xc4\x83 pe cer) de ordinul a c\xc3\xa2torva mii de ori mai rapid\xc4\x83 dec\xc3\xa2t cea a nodurilor dintr-un jet de quasar deoarece microquasarii observa\xc8\x9bi (fiind situa\xc8\x9bi \xc3\xaen galaxia Calea Lactee) sunt de regul\xc4\x83 la distan\xc8\x9be de ordinul kiloparsecilor, spre deosebire de quasarii afla\xc8\x9bi la megaparseci sau gigaparseci distan\xc8\x9b\xc4\x83.'